Erklæringen fra EU og Tyrkiet har givet konkrete resultater. Antallet af irregulære passager fra Tyrkiet til Grækenland er faldet drastisk, efter at der er gjort brug af erklæringen af 18. marts. Fra den 20. marts 2016-26. februar 2017 ankom der dagligt 84 personer til de græske øer. Antallet af omkomne og savnede personer var på 70 i Det Ægæiske Hav i perioden fra den 1. april 2016-23. februar 2017. Selv om hvert eneste dødsfald er en tragedie, er det stadig et betydeligt fald i antallet af omkomne. Et vigtigt aspekt af erklæringen fra EU og Tyrkiet var at skabe lovlige adgangsveje for migranter, der søger beskyttelse i EU. Genbosætninger fra Tyrkiet til EU sker fortsat hurtigere; fra der blev gjort brug af erklæringen og frem til den 27. februar 2017 er 3 565 syriske flygtninge blevet genbosat fra Tyrkiet til Europa. Begge parter er villige til at fortsætte og forbedre samarbejdet.





1. Indledning

Kommissionen skal regelmæssigt holde Europa-Parlamentet og Rådet underrettet om gennemførelsen af flygtningefaciliteten for Tyrkiet (herefter "faciliteten"), jf. artikel 8, stk. 1, i Kommissionens afgørelse af 24. november 2015 om koordinering af Unionens og medlemsstaternes tiltag gennem en koordinationsmekanisme. I henhold til afgørelsens artikel 8, stk. 2, skal Kommissionen hvert år aflægge rapport til Europa-Parlamentet og Rådet om gennemførelsen af faciliteten.

Denne første årlige rapport handler om, hvordan faciliteten fungerer, og hvordan det går med gennemførelsen, og den beskriver facilitetens overvågnings- og evalueringssystem, kommunikationsaktiviteterne og de næste skridt. Rapporten bygger på statusrapporterne om de fremskridt, der er gjort med gennemførelsen af erklæringen fra EU og Tyrkiet, og de forskellige baggrundsnotater fra facilitetens styringsudvalg.

Rapporten indeholder også en gennemgang af den finansielle kapacitet, varigheden og finansieringsmåden, som foreskrevet i afgørelsens artikel 9, stk. 2, se især punkt 3.

1.1 Tyrkiet og flygtningekrisen

Tyrkiets geografiske placering gør det til et oplagt modtagelses- og transitland for mange flygtninge og migranter. Grundet en hidtil uset tilstrømning af flygtninge og migranter, som primært skyldes konflikten i Syrien, er landet vært for over 3 millioner flygtninge og migranter, hvilket er det højeste antal i verden. Tallet omfatter 2,8 millioner registrerede syriske flygtninge, hvoraf 10 % bor i 26 lejre, der er anlagt af den tyrkiske stat i det sydøstlige Tyrkiet, mens de resterende 90 % lever uden for lejrene i byer, forstæder og landområder. Tyrkiet har måtte yde stor humanitær og finansiel støtte for at kunne modtage og være værtsland for et så stort antal flygtninge og migranter.

Fordelingen af syriske flygtninge i Tyrkiet efter provins, Kilde: UNHCR, december 2016

1.2 EU's reaktion på krisen og oprettelse af faciliteten

I 2015 besluttede Den Europæiske Union og medlemsstaterne at gøre en større politisk og økonomisk indsats for at hjælpe Tyrkiet med at være værtsland for flygtningene. Der blev opnået enighed om et omfattende samarbejde baseret på fælles ansvar, gensidige forpligtelser og opnåelse af resultater mellem Den Europæiske Union og Tyrkiet med erklæringen af 29. november 2015 fra EU og Tyrkiet. Topmødet den 29. november 2015 satte gang i EU's og Tyrkiets fælles handlingsplan, som skal hjælpe Tyrkiet med at håndtere følgerne af konflikten i Syrien. Den fælles handlingsplan sigter mod at håndtere den aktuelle migrationskrise på to måder: 1) ved at støtte syrere og deres tyrkiske værtssamfund og 2) ved at styrke samarbejdet og dermed forhindre irregulær migration. Den forpligter Tyrkiet til fortsat at beskytte og støtte syrere, herunder ved at tilbyde uddannelse og sundhedsydelser og ved at give dem mulighed for at arbejde.

Som svar på EU-medlemsstaternes krav om betydelige ekstra midler til at hjælpe flygtninge i Tyrkiet oprettede Kommissionen faciliteten for flygtninge i Tyrkiet ved Kommissionens afgørelse af 24. november 2015, som ændret den 10. februar 2016. Faciliteten er en mekanisme, der skal koordinere mobiliseringen af de ressourcer, der stilles til rådighed over såvel EU-budgettet som de ekstra bidrag fra medlemsstaterne, der integreres i EU-budgettet som eksterne formålsbestemte indtægter, hvilket er et beløb på i alt 3 mia. EUR i perioden 2016-2017. Medlemsstaterne forpligtede sig politisk til at yde nationale bidrag inden for rammerne af den fælles forståelse mellem EU-medlemsstaterne og Europa-Kommissionen, som blev vedtaget af repræsentanter for medlemsstaternes regeringer den 3. februar 2016. I den fælles forståelse fastlægges også de nærmere betingelser. De 3 mia. EUR stilles til rådighed udover de 345 mio. EUR, som Kommissionen allerede har tildelt Tyrkiet som følge af den syriske flygtningekrise, inden faciliteten blev oprettet, og ydes oveni medlemsstaternes bilaterale bistand.

Faciliteten blev taget i brug den 17. februar 2016 med det første møde i facilitetens styringsudvalg. Efter dette møde fik Kommissionen hurtigt indgået kontrakter om de første projekter under faciliteten.

Den 18. marts 2016 bekræftede stats- og regeringscheferne i EU og Tyrkiet deres tilsagn om at gennemføre den fælles handlingsplan og aftalte yderligere foranstaltninger, der skulle udbygge forbindelserne mellem Tyrkiet og EU og tackle migrationskrisen. Tyrkiet og Den Europæiske Union anerkendte, at der var brug for hurtigt og beslutsomt at gøre en yderligere indsats. Bl.a. opfordres der i erklæringen af 18. maj fra EU og Tyrkiet til dels at sætte en stopper for den irregulære migration fra Tyrkiet til EU ved at ødelægge smuglernes forretningsmodel og tilbyde migranterne et alternativ til at sætte livet på spil, dels at gennemføre faciliteten hurtigere.

Erklæringen fra EU og Tyrkiet har givet konkrete resultater. Antallet af irregulære passager fra Tyrkiet til Grækenland er faldet drastisk, efter at der er gjort brug af erklæringen af 18. marts. Fra den 20. marts 2016-26. februar 2017 ankom der dagligt 84 personer til de græske øer. Antallet af omkomne og savnede personer var på 70 i Det Ægæiske Hav i perioden fra den 1. april 2016-23. februar 2017. Selv om hvert eneste dødsfald er en tragedie, er det stadig et betydeligt fald i antallet af omkomne. Et vigtigt aspekt af erklæringen fra EU og Tyrkiet var at skabe lovlige adgangsveje for migranter, der søger beskyttelse i EU. Genbosætninger fra Tyrkiet til EU sker fortsat hurtigere; fra der blev gjort brug af erklæringen og frem til den 27. februar 2017 er 3 565 syriske flygtninge blevet genbosat fra Tyrkiet til Europa. Begge parter er villige til at fortsætte og forbedre samarbejdet.